Št.zadeve: 040-1/2017/146(206)  
Datum: 5. 6. 2020

Na podlagi 37.a člena Zakona o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A in 80/20 – ZIUOOPE – v nadaljevanju: ZLS), 30. člena Zakona o lokalnih volitvah (Uradni list RS, št. 94/07 – uradno prečiščeno besedilo, 45/08, 83/12 in 68/17 – v nadaljevanju: ZLV) in na podlagi obvestila župana Občine Tržič z dne 25. 5. 2020 je Občinska volilna komisija Občine Tržič na svoji 21. korespondenčni seji dne 5. 6. 2020 sprejela naslednji

**UGOTOVITVENI SKLEP**

Ugotovi se, da zaradi prenehanja mandata članu Občinskega sveta Občine Tržič, g. Juretu Ferjanu, Kovorska cesta 29, 4290 Tržič, mandat člana Občinskega sveta Občine Tržič preide na naslednjega kandidata pod zaporedno številko 5 z liste Slovenska demokratska stranka – SDS, to je: Anže Perčič, roj. 29. 3. 1989, Senično 27, 4294 Križe.

***Obrazložitev:***

Zakon o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A in 80/20 – ZIUOOPE – v nadaljevanju: ZLS) v tretjem odstavku 37.a člena določa, da če član občinskega sveta odstopi, mu preneha mandat z dnem, ko je podal odstopno izjavo županu, županu pa, ko o svojem odstopu pisno obvesti občinski svet in občinsko volilno komisijo. Župan mora občinski svet in občinsko volilno komisijo obvestiti o odstopu člana občinskega sveta v roku osmih dni od prejema pisne odstopne izjave. Če župan v navedenem roku ne obvesti občinskega sveta in občinske volilne komisije, lahko občinski funkcionar, ki mu je prenehal mandat, v osmih dneh od poteka navedenega roka vloži tožbo na upravno sodišče. Upravno sodišče o tožbi iz tega odstavka in tožbi iz drugega odstavka tega člena odloči meritorno v 30 dneh. O morebitni pritožbi odloči vrhovno sodišče v 30 dneh. Enako sodno varstvo lahko uveljavlja tudi kandidat za člana občinskega sveta, ki bi bil izvoljen, če ne bi bil izvoljen član občinskega sveta, ki mu je mandat prenehal, predstavnik kandidature oziroma predstavnik liste kandidatov za člane občinskega sveta, s katere bi bil ta kandidat izvoljen. V skladu s petim odstavkom istega člena se postopki za nadomestitev člana občinskega sveta ali izvolitev novega župana lahko začno po preteku roka za vložitev tožbe, če tožba ni bila vložena, po preteku roka za vložitev pritožbe zoper odločitev upravnega sodišča, če pritožba ni bila vložena, oziroma po pravnomočni odločitvi sodišča.

Član Občinskega sveta Občine Tržič Jure Ferjan je odstopno izjavo županu podal 22. 5. 2020, župan pa je Občinsko volilno komisijo Občine Tržič o odstopu obvestil 25. 5. 2020. Torej je župan Občine Tržič Občinsko volilno komisijo Občine Tržič o odstopu obvestil v roku, določenem v tretjem odstavku 37.a člena ZLS, zaradi česar tožba na podlagi četrtega odstavka istega člena ni dovoljena.

Iz Poročila o izidu volitev za župana Občine Tržič, člane Občinskega sveta Občine Tržič in člane svetov krajevnih skupnosti na območju občine Tržič na lokalnih volitvah, dne 18. novembra 2018, št. 041-1/2018/297(206), ki ga je izdala Občinska volilna komisija Občine Tržič dne 19. 11. 2018, in iz uradnih izidov lokalnih volitev 2018 je razvidno, da je lista Slovenska demokratska stranka – SDS prejela skupaj 1109 glasov. Pri tej listi je bilo oddanih 166 preferenčnih glasov, kar predstavlja 14,97 % od skupnega števila glasov, oddanih za to listo.

Drugi odstavek 18. člena ZLV določa, da so kandidati izvoljeni po vrstnem redu na listi, razen če je najmanj četrtina volivcev, ki so glasovali za posamezno listo kandidatov, oddala preferenčne glasove za posamezne kandidate z liste. V tem primeru so z liste izvoljeni kandidati, ki so dobili največje število preferenčnih glasov po zaporedju največjega števila preferenčnih glasov, kolikor število preferenčnih glasov posameznega kandidata presega 10 odstotkov števila vseh glasov, oddanih za listo.

V postopku za nadomestitev člana občinskega sveta je Občinska volilna komisija Občine Tržič ugotovila, da je preferenčni glas oddala manj kot četrtina volivcev, ki je glasovala za listo Slovenska demokratska stranka – SDS, zato so na podlagi drugega odstavka 18. člena ZLV kandidati na listi Slovenska demokratska stranka – SDS izvoljeni po vrstnem redu na listi.

Prvi odstavek 30. člena ZLV določa, da če preneha mandat članu občinskega sveta, ki je bil izvoljen na proporcionalnih volitvah, postane član občinskega sveta za preostanek mandatne dobe tisti kandidat, ki bi bil izvoljen, če ne bi bil izvoljen član občinskega sveta, ki mu je prenehal mandat, razen če je odstopil prej kot v šestih mesecih od potrditve mandata. Če kandidat, ki bi po tem zakonu postal član občinskega sveta za preostanek mandatne dobe, v osmih dneh ne sporoči, da sprejema funkcijo člana občinskega sveta, se ta pravica prenese na naslednjega kandidata z iste liste kandidatov. Na tej podlagi je Občinska volilna komisija Občine Tržič ugotovila, da mandat člana Občinskega sveta Občine Tržič, g. Jureta Ferjana, preide na naslednjega kandidata pod zaporedno številko 5 z liste Slovenska demokratska stranka – SDS, to je: Anže Perčič, roj. 29. 3. 1989, Senično 27, 4294 Križe. Občinska volilna komisija Občine Tržič je z dopisom št. 040-1/2017/139(206), ki je bil navedenemu kandidatu vročen 2. 6. 2020, kandidata pozvala, naj najkasneje v osmih dneh od prejema dopisa sporoči, ali sprejema funkcijo člana Občinskega sveta Občine Tržič za preostanek mandata. Občinska volilna komisija Občine Tržič je dne 4. 6. 2020, torej v predpisanem roku, prejela pisno izjavo Anžeta Perčiča, da sprejema funkcijo člana Občinskega sveta Občine Tržič, zato je Občinska volilna komisija Občine Tržič ugotovila tako, kot izhaja iz izreka tega sklepa.

Teja Zajec Šolar,

predsednica Občinske volilne komisije

Občine Tržič

Vročiti:

* Anže Perčič, Senično 27, 4294 Križe,
* Občinski svet Občine Tržič, Trg svobode 18, 4290 Tržič,

Vložiti:

* v zadevo.